Il-Presidenza ta' George Abela bdiet fuq nota tajba. Kien l-ewwel darba li partit fil-Gvern innomina esponent ewlieni mill-partit fl-Opposizzjoni bħala Kap tal-Istat. Kienu x'kienu r-raġunijiet li wassal għal dan, kienet deċiżjoni li intlaqgħet tajjeb. Kien President li ħa kompletament f'idejh l-Istrina u r-riżultati li kiseb f'dan il-qasam kienu riżultati tajbin. Iżda l-Presidenza ta' George Abela ser tispiċċa fuq nota ħażina. Ir-rapporti fil-gazzetti li l-President George Abela informa lill-Prim Ministru Muscat li mhux fi ħsiebu jiffirma l-liġi dwar l-Unjoni Ċivili għal raġunijiet ta' kuxjenza hi inkwetanti għax il-Gvern akkomoda lill-Abela billi ħalla għal ftit ġimgħat l-abbozz pendenti fuq l-agenda tal-Parlament sakemm George Abela jispiċċa mill-ħatra. B'hekk qiegħed jiġi evitat li Abela jkollu jirreżenja u tinħoloq kriżi kostituzzjonali imma ma hu ser jissolva xejn. Għax il-Presidenza qed tiġi trasformata f'biċċa tal-lastiku li tista' ġġebbed fiha kemm trid. Il-Presidenza ser tkompli tiġġebbed b'dak li hu ippjanat mal-ħatra ta' Marie Louise Coleiro-Preca li bil-barka tal-Gvern ser tieħu magħha biċċa mill-Ministeru tal-Politika Soċjali. Mhux billi jingħad li l-Presidenza tar-Repubblika trid tkun simbolu ta' għaqda. Biex tkun vera simbolu ta' għaqda l-Presidenzxa trid tkun il-bogħod mill-kontroversja. Jekk dan ma jsirx dak li qed jingħad ikun biss paroli
Presidenza tal-lastku